《题慈云海上人泉石轩》
明代·夏原吉

我尝驾鹤游蓬山，颠崖绝璧穷跻攀。濯缨灵泉啖玉髓，振褐瑶石收金丹。

别来倏忽历年岁，泉石膏肓无妙剂。又从淮海逾钱塘，要看溪山豁胸次。

越中忽遇慈上人，号称云海超常伦。搆轩数楹傍岩谷，清泉奇石皆天真。

有时挹泉洗禅足，活活泉声漱凉玉。有时扫石移禅床，线线苔痕皱晴绿。

银蟾夜浴清辉生，上人皎皎禅心凝。碧云晓出白衣澹，上人冉冉禅身轻。

此泉岂与贪泉比，此石尤非钓石儗。泠泠不入许由瓢，凿凿难为孙楚齿。

汲来竹底烹龙团，白花浮光六月寒。琢之松窗陪兔颖，玄圭弄影三峰攒。

庐山一派飞千丈，窅渺谁能日相向。虎丘一片容千人，萧索何由坐其上。

是知上人居此轩，清泉奇石常在前。石能云兮泉能雨，上人清号宁虚传。

我将乘风周八极，未许长年坐此看泉石。愿言沛尔云海之慈波，润及天下均饶益。

作者简介：（1366—1430）明江西德兴人，迁湖广长沙府湘阴，字惟哲。洪武二十三年举人。入太学，擢户部主事。永乐初进尚书，主持浙西、苏、松治水事。布衣徒步，日夜经划。七年，兼摄行在礼部、兵部、都察院事。十九年，以谏帝北征沙漠，系狱。二十二年，成祖死，仁宗即位，获释。累进太子少保、兼少傅，尚书如故。宣宗即位后，以旧辅益亲重。汉王高煦反，原吉与杨荣劝帝亲征平叛。宣德五年，卒官。历事五朝，外掌度支，内预机务，为政能持大体。卒谥忠靖。有《夏忠靖公集》。